Jaguares tem Brumbies in saai stryd | Netwerk24
Die Jaguares-skrumskakel Tomas Cubelli loods 'n skoppie oor 'n losgemaal in Saterdagaand se Superrugby-kragmeting met die Brumbies in die Jose Amalfitani-stadiom in Buenos Aires.Foto: Getty Images
Die Jaguares van Argentinië het Saterdagaand hul derde Superrugby-sege op 'n streep behaal deur die Brumbies met 20-15 in 'n tuiswedstryd in Buenos Aires te verslaan.
Met dié sege het die span sy kanse verstewig om die uitspeelrondes van die reeks te haal.
Albei spanne het binne die eerste ses minute gaan druk – eers die vleuel Sebastian Cancelliere vir die tuisspan en toe die Brumbies-haker Folau Fainga'a.
Halfpad deur die eerste helfte wou dit lyk of die besoekers beheer gaan oorneem toe die heelagter Tom Banks 'n netjiese beweging afgerond het. Christian Lealiifano het boonop die doelskop vanuit die hoekie oorgeklits.
Maar die Jaguares het geantwoord met Matias Orlando se drie, wat eers ná 'n gesprek met die TV-skeidsregter toegeken is. Domingo Miotti se doelskop het die telling gelykop gemaak.
Met die rustyd was die Argentyne met 17-15 voor.
Die tweede helfte was 'n saai affêre met die humeure wat elke nou en dan opgevlam het.
Al punte was Miotti se strafdoel ná 60 minute se speeltyd.
Die Brumbies kon nie voordeel benut toe die Jagaures vir 10 minute sonder die flank Marcos Kremer moes klaarkom nie. Hy is met 'n geelkaart afgejaag vir 'n siniese oortreding tydens 'n rolmaalbeweging.
Die Jaguares (23 ligapunte) is ná dese derde op die puntelys van die Suid-Afrikaanse afdeling, maar het 'n wedstryd minder gespeel as die Haaie (26), wat Saterdag die voortou met 'n sege oor die Waratahs geneem het.
Die Brumbies is in 'n soortgelyke posisie in die Australiese groep. Die Aussie-span pak volgende die Blues tuis, terwyl die Jaguares gasheer gaan speel vir die Stormers. – Reuters